钦定古今图书集成/明伦汇编/闺媛典/第327卷 > 周节妇传 前人
## 钦定古今图书集成/明伦汇编/闺媛典/第327卷 > 周节妇传 前人

“节妇”，姓赵氏，名淑，宋燕懿王之裔，安定郡王令𬣳九
世孙也。今𬣳从高宗渡江南，居越诸暨，遂为诸暨人。
父孟德，有文学，生二女。节妇长且贤，尤爱之，授《论语》
《孝经》《列女传》，皆能通其义。年十八，求宜婿者，得同邑
周本恭归焉。始归而姑卒，既而舅及兄公姒氏亦相
继死，兄公子显宗尚幼，节妇相夫，饬丧治葬咸尽礼，
育显宗如子归。十一年生三男：宗善、宗祚、宗政。始生
时，天下乱，夫婴疾甚，恐不起，顾节妇曰：“今兵革四兴，
嗣子单弱如此，我死，尔能自保乎？”节妇啮指流血，呼
天而誓曰：“不能保此孤儿者，天实诛之。”夫卒，节妇年
二十九，髽跣号泣，泣间含食哺诸儿，不暂出户限。明
年，国朝克诸暨，与伪吴分邑拒战，两兵相焚掠，家赀
无纤毫存。节妇抱儿及显宗，从一媵出走匿，惟持田
籍以行。深山穷谷间，饥饿颠踣，削木肤，采藜藿以食。
或闵其艰，勚劝之曰：“呱呱者何足恃？奚为自苦耶？”节
妇怒，不与言，剪鬓发示之，益自裁。戢厉色峻辞，使人
莫敢近。兵定而归，富民侵主其田殆尽，节妇持田籍
与辩，卒赖以完。知州田若赋高其行，欲上其事于朝，
节妇曰：“宜然耳，何足上闻？”力辞不愿，乃复其家。节妇
感泣，日治麻缕为布帛，以继乏绝。市《诗》《书》，教诸子。夜
焚松脂于室，坐诸子两旁而口授之。或怠睡，首俯，辄
笞咄不少恕。诸子皆凛然畏惮如严君。睹其色变，即
惴恐莫敢举目视。及长，遣从名师游。所友善士相过，
为之置酒，否则愤叹竟日。节妇以兄公早没，惟显宗
存，为之婚娶，先于己子羞服，与诸子同，人不知辨。诸
子逊弟，皆有士行。宗祚入为太学生，以文行称，人咸
谓节妇善教所致云。史官曰：“世之传节妇者多贵杀
身为难，能至于守义不二者，则略而遗之。余甚惑焉。
锋刃之威迫于后，汤火在前，有所不顾，此”人情所能
勉。至于困穷灾变切身，冻馁颠踣，而不渝其志，存人
之孤，非笃于礼义者，其孰能之？若周节妇是矣。呜呼！
此岂特贤于女妇而已哉！